ຮອງ​ປະ​ທາ​ນາ​ທິ​ບໍ​ດີ ສະ​ຫະ​ລັດ ຕຳ​ໜິ​ວິ​ຈານ ບໍ​ລິ​ສັດ ສະ​ຫະ​ລັດ ໃນການ​ເຮັດ​ທຸ​ລະ​ກິດ​ກັບ ຈີນ
ທ່ານ ໄມ​ຄ໌ ເພັນ​ສ໌ ໄດ້​ກ່າວ​ວ່າ “ຮ້ານ Nike ໃນ ຈີນ ແທ້​ຈິງ​ແລ້ວ​ໄດ້​ຍ້າຍ​ສິນ​ຄ້າ​ຂອງ​ທີມ ຮູ​ສ​ຕັນ ຣັອກ​ແກັດ ອອກ​ຈາກ​ຊັ້ນ​ວາງ​ເຄື່ອງ​ໃນ​ຮ້ານ​ຂອງ​ເຂົາ​ເຈົ້າ.
ຮອງປະທານາທິບໍດີ ສະຫະລັດ ທ່ານ ໄມຄ໌ ເພັນສ໌ ໄດ້ຕຳໜິວິຈານບໍລິສັດ ອາເມຣິກັນ ທັງຫຼາຍສຳລັບການທຳລາຍມູນເຊື້ອຂອງ ສະຫະລັດ ເພື່ອປົກປ້ອງການເຂົ້າຫາຕະຫຼາດທີ່ໄດ້ຜົນກຳໄລຂອງ ຈີນ ໃນການກ່າວຄຳປາໄສ ກ່ຽວກັບ ການຄ້າໃນວັນພະຫັດທີ່ຜ່ານມາ, ທ່ານ ເພັນສ໌ ໄດ້ເວົ້າໃຫ້ບໍລິສັດ ໄນກີ້ (Nike) ແລະ ສະມາຄົມກິລາບາສແກັດບອລແຫ່ງຊາດ ຫຼື NBA ສຳລັບການເມີນເສີຍກັບການລ່ວງລະເມີດຕ່າງໆຂອງພັກຄອມມູນິສ ຈີນ ນັກຂ່າວວີໂອເອ ສລາຕິກາ ໂຮກ ມີລາຍງານ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ Nike ແມ່ນນຶ່ງໃນຍີ່ຫໍ້ເຄື່ອງກິລາທີ່ຖືກຮັບຮູ້ຫຼາຍທີ່ສຸດໃນໂລກ ບໍລິສັດດັ່ງກ່າວບໍ່ມີໂຮງງານຂອງເຂົາເຈົ້າເອງ, ແລະ ເຂົາເຈົ້າໄດ້ຜະລິດເຄື່ອງ ແລະ ເກີບຂອງເຂົາເຈົ້າ 25 ເປີເຊັນໃນປະເທດ ຈີນ ຍອດຂາຍຂອງບໍລິສັດ Nike ໄດ້ເພີ່ມຂຶ້ນ 7 ເປີເຊັນໃນເດືອນກໍລະກົດ ຫາ ກັນຍາຂອງປີນີ້, ຍ້ອນຄວາມນິຍົມສ່ວນໃຫຍ່ໃນ ຈີນ, ບ່ອນທີ່ຍອດຂາຍຂອງເຂົາເຈົ້າໄດ້ເພີ່ມຂຶ້ນ, ເຖິງແມ່ນປະເທດດັ່ງກ່າວຈະມີຄວາມເຄັ່ງຕຶງດ້ານການຄ້າກັບ ສະຫະລັດ ກໍຕາມ ທ່ານ ໄມຄ໌ ເພັນສ໌ ຮອງປະທານາທິບໍດີ ສະຫະລັດ ໄດ້ກ່າວວ່າ “ໃນ 17 ປີທີ່ຜ່ານມາ, ຍອດຜະລິດຕະພັນລວມພາຍໃນຂອງ ຈີນ ໄດ້ເຕີບໂຕຫຼາຍກວ່າ 9 ເທົ່າ ເຂົາເຈົ້າໄດ້ກາຍເປັນປະເທດທີ່ມີເສດຖະກິດທີ່ໃຫຍ່ທີ່ສຸດເປັນອັນດັບສອງໃນໂລກ ສ່ວນໃຫຍ່ຂອງຄວາມສຳເລັດນີ້ແມ່ນຍ້ອນການລົງທຶນຂອງ ອາເມຣິກາ ໃນ ຈີນ ” ແຕ່ທ່ານ ເພັນສ໌ ໄດ້ກ່າວວ່າ, ການເຕີບໂຕຂອງເສດຖະກິດ ຈີນ ບໍ່ໄດ້ປ່ຽນລັດຜະເດັດການຂອງເຂົາເຈົ້າໃຫ້ເປັນສັງຄົມທີ່ເສລີ ແລະ ເປີດກວ້າງ ທີ່ໃຫ້ຄວາມເຄົາລົບຕໍ່ຊັບສິນເອກະຊົນ, ລະບຽບກົດໝາຍ ແລະ ກົດລະບຽບສາກົນ ກ່ຽວກັບ ການຄ້າ ແລະ ທ່ານໄດ້ກ່າວວ່າ ບໍລິສັດ ສະຫະລັດ ບາງແຫ່ງ ແມ່ນກຳລັງໝອບຄານເຂົ້າໄປຫາລັດຖະບານທີ່ກົດຂີ່ຂົ່ມເຫັງປະຊາຊົນດັ່ງກ່າວ ທ່ານ ໄມຄ໌ ເພັນສ໌ ໄດ້ກ່າວວ່າ “ຮ້ານ Nike ໃນ ຈີນ ແທ້ຈິງແລ້ວໄດ້ປົດສິນຄ້າຂອງທີມ ຮູສຕັນ ຣັອກແກັດ ອອກຈາກຊັ້ນວາງເຄື່ອງໃນຮ້ານຂອງເຂົາເຈົ້າ ເພື່ອເຂົ້າຮ່ວມກັບລັດຖະບານ ຈີນ ໃນການປະທ້ວງຕໍ່ຄຳເວົ້າ 7 ຄຳໃນທວິດເຕີຂອງຜູ້ບໍລິສັດໃຫຍ່ຂອງທີມ ຣັອກແກັດສ໌, ເຊິ່ງອ່ານວ່າ “ຕໍ່ສູ້ເພື່ອເສລີພາບ ຢືນຢູ່ຄຽງບາຄຽງໄຫຼ່ກັບ ຮົງກົງ ” ຂໍ້ຄວາມໃນທວິດເຕີນັ້ນຕໍ່ມາໄດ້ຖືກລຶບອອກ, ແຕ່ໂທລະພາບ ຈີນ ໄດ້ຍົກເລີກການຖ່າຍທອດການແຂ່ງຂັນກິລາ NBA, ເຮັດໃຫ້ສະມາຄົມດັ່ງກ່າວສູນເສຍດ້ານການເງິນຈຳນວນນຶ່ງ ທ່ານ ໄມຄ໌ ເພັ່ນສ໌ ໄດ້ກ່າວວ່າ “ນັກກິລາທີ່ດັງທີ່ສຸດ ແລະ ເຈົ້າຂອງທີມ NBA ບາງຄົນ, ຜູ້ທີ່ໄດ້ປະຕິບັດເສລີພາບຂອງເຂົາເຈົ້າໃນແຕ່ລະວັນ ເພື່ອຕຳໜິວິຈານປະເທດນີ້, ໄດ້ສູນເສຍປາກສຽງຂອງເຂົາເຈົ້າ ເມື່ອເວົ້າເຖິງເສລີພາບ ແລະ ສິດທິຂອງປະຊາຊົນ ຈີນ ໃນການເຂົ້າຮ່ວມກັບພັກຄອມມູນິສ ຈີນ ແລະ ປິດກັ້ນເສລີພາບໃນການປາກເວົ້ານັ້ນ, ສະມາຄົມ NBA ແມ່ນກຳລັງເຮັດເປັນຄືກັບບໍລິສັດສາຂາທີ່ ລະບອບຜະເດັດການນັ້ນ ເປັນເຈົ້າຂອງທັງໝົດ ປະທານາທິບໍດີ ສະຫະລັດ ທ່ານ ດໍໂນລ ທຮຳ ໄດ້ກ່າວວິຈານພວກນັກກິລາທີ່ທ່ານຮູ້ສຶກວ່າ ບໍ່ໃຫ້ຄວາມເຄົາລົບຕໍ່ປະເທດ ແລະ ລັດຖະບານຂອງທ່ານ